Yesu Hã Sɔlemɔwe lɛ Tse Ekoŋŋ | Yesu Wala Shihilɛ\nYESU LOMƆ AGBAMI TSO KO NI EHÃ SƆLEMƆWE LƐ TSE\nJA YESU EGBO DANI EBAANYƐ EHERE MƐI PII AYIWALA\nKɛjɛ be ni Yesu kɛ ekaselɔi lɛ jɛ Yeriko amɛba nɛɛ, amɛye jenamɔi etɛ yɛ Betania. Agbɛnɛ Ju, ni ji Nisan 10 leebi maŋkpa mli lɛ, amɛwó Yerusalem gbɛ amɛtere ekoŋŋ. No mli lɛ, hɔmɔ miiye Yesu. No hewɔ lɛ, be ni ena agbami tso ko lɛ, etsi ebɛŋkɛ he. Ani ebaana yibii ko yɛ tso nɛɛ nɔ?\nBe ni agbamii woɔ ji June mli, shi no mli lɛ, amɛyɛ March naagbee gbɛ. Fɛɛ sɛɛ lɛ, bai pii yɛ tso lɛ nɔ, ejaakɛ etsɛ̃ bai mra. No hewɔ lɛ, Yesu susu akɛ ekolɛ tso lɛ ewo yibii. Shi be ni ebɛŋkɛ he lɛ, enaaa nɔ ko nɔ ko yɛ nɔ. Tso lɛ nɔ bai lɛ hewɔ lɛ, mɔ ko baasusu akɛ ewo yibii, shi ewoko nɔ ko. Kɛkɛ ni Yesu kɛɛ akɛ: “Mɔ ko mɔ ko yeŋ onɔ yibii dɔŋŋ.” (Marko 11:14) Amrɔ nɔŋŋ ni tso lɛ bɔi ŋalamɔ, shi kɛ́ je tsɛre lɛ kaselɔi lɛ baanu enɛ shishi.\nEtsɛɛɛ kɛkɛ ni Yesu kɛ ekaselɔi lɛ yashɛ Yerusalem. Etee sɔlemɔwe lɛ. Gbi ni tsɔ hiɛ lɛ shwane mli lɛ, ekwɛ nibii ni yɔɔ sɔlemɔwe lɛ. Shi ŋmɛnɛ lɛ, jeee nibii ni yɔɔ mli lɛ kɛkɛ ekwɛ; efee nɔ ko ni tamɔ nɔ ni efee afii etɛ ni eho nɛ lɛ be ni ayeɔ afi 30 Ŋ.B. Hehoo lɛ. (Yohane 2:14-16) Yesu bɔi “mɛi ni hɔ̃ɔ nii kɛ mɛi ni heɔ nii lɛ shwiemɔ yɛ sɔlemɔwe lɛ ni etsirɛ shika tsakelɔi lɛ akpɔlɔi lɛ kɛ mɛi ni hɔ̃ɔ okpoi lɛ asɛii lɛ etswiatswiaa shi.” (Marko 11:15) Ni eŋmɛɛɛ gbɛ po ni mɛi ni tereɔ nii kɛjɛɔ maŋ lɛ afã kome ni tsɔɔ sɔlemɔwe lɛ koni amɛfo amɛnyiɛmɔ nɔ kuku lɛ atsɔ sɔlemɔwe lɛ.\nMɛni hewɔ Yesu shwie mɛi ni tsakeɔ shika kɛ mɛi ni hɔ̃ɔ kooloi yɛ sɔlemɔwe lɛ? Ewie akɛ: “Ani aŋmako akɛ, ‘Abaatsɛ mishĩa lɛ sɔlemɔ shĩa kɛhã jeŋmaji lɛ fɛɛ’? Shi nyɛ lɛ, nyɛkɛfee ojotswalɔi atɛkplo.” (Marko 11:17) Nɔ hewɔ ni etsɛ hii nɛɛ ojotswalɔi lɛ ji akɛ, amɛhɔ̃ɔ kooloi ni akɛshãa afɔle lɛ kɛ jara ni wa fe nine. Yesu bu nɔ ni amɛfeɔ lɛ akɛ amimyeli loo ojotswaa.\nAnɔkwa, osɔfoi tsiifoi lɛ, woloŋmalɔi lɛ, kɛ maŋ lɛ mli hiɛnaanɔbii lɛ nu nɔ ni Yesu efee nɛɛ, ni amɛtswa amɛfai shi waa akɛ amɛbaagbe lɛ. Shi amɛyɛ naagba kome ko. Akɛni mɛi lɛ fɛɛ nyiɛ Yesu sɛɛ hewɔ lɛ, amɛnaaa gbɛ ni amɛbaatsɔ nɔ amɛgbe lɛ.\nJeee Yudafoi pɛ eba Hehoo lɛ, shi jeŋmajiaŋbii ni kɛ amɛhe ebadɔmɔ Yudafoi lɛ ajamɔ lɛ hu eba. Mɛi nɛɛ ateŋ mɛi komɛi ji Helabii ni eba koni amɛbajá Nyɔŋmɔ yɛ gbijurɔyeli lɛ shishi. Helabii nɛɛ tsi bɛŋkɛ Filipo, ekolɛ akɛni ehiɛ Hela gbɛ́i lɛ hewɔ, ni amɛbi lɛ kɛji amɛbaanyɛ amɛna Yesu. Ekolɛ akɛni Filipo bɛ nɔmimaa kɛji ehe miihia ni amɛna Yesu loo ehe ehiaaa hewɔ lɛ, ebɔ Andrea amaniɛ. Amɛyi enyɔ lɛ fɛɛ kɛ sane lɛ yafɔ Yesu hiɛ, eeenyɛ efee akɛ no mli lɛ eyɛ sɔlemɔwe lɛ.\nYesu le akɛ etsɛŋ ni ebaagbo, no hewɔ lɛ, ehe ehiaaa ni efiteɔ be yɛ mɛi ni miitao ale lɛ loo le ni eeehã mɛi ale lɛ he. Etsɔ nɔkwɛmɔnɔ ko nɔ ehã bɔfoi enyɔ lɛ anibimɔ lɛ hetoo, ekɛɛ: “Ŋmɛlɛtswaa ni akɛbaawo gbɔmɔ Bi lɛ hiɛ nyam lɛ eshɛ. Lɛɛlɛŋ, lɛɛlɛŋ, miikɛɛ nyɛ akɛ, kɛ́ ŋmaa kuli ko enyɔɔɔ shikpɔŋ ní egbo lɛ, no lɛ eyɛ akɛ ŋmaa kuli kome lɛ nɔŋŋ; shi kɛ́ egbo lɛ, ewoɔ yibii pii.”​—Yohane 12:23, 24.\nEkolɛ abuŋ ŋmaa kuli kome akɛ nɔ ko ni sɛɛnamɔ yɔɔ he. Kɛ̃lɛ, kɛ́ akɛwo shikpɔŋ ni “egbo” lɛ, ebaanyɛ ekwɛ̃, ni yɛ be fioo sɛɛ lɛ ebaawo yibii pii. Nakai nɔŋŋ Yesu hu ji gbɔmɔ kome ni eye emuu. Kɛ́ eye Nyɔŋmɔ anɔkwa kɛtee gbele mli lɛ, abaatsɔ enɔ ahere mɛi pii ni kɛ amɛhe shãa afɔle tamɔ efee lɛ ayiwala. Enɛ hewɔ lɛ, Yesu kɛɛ: “Mɔ fɛɛ mɔ ni dɔɔ ewala he lɛ kpãtãa hiɛ, shi mɔ fɛɛ mɔ ni nyɛɔ ewala yɛ je nɛɛ mli lɛ, ebaabaa yi kɛhã naanɔ wala.”​—Yohane 12:25.\nYesu fooo lɛ pɛ enɔ mli, ejaakɛ ekɛɛ akɛ: “Kɛji mɔ ko baasɔmɔ mi lɛ, hã enyiɛ misɛɛ, ni he ni miyɔɔ lɛ, jɛmɛ misɔɔlɔ lɛ hu baahi. Kɛji mɔ ko baasɔmɔ mi lɛ, Tsɛ lɛ baawo ehiɛ nyam.” (Yohane 12:26) Enɛ ji juromɔnɔ kpele diɛŋtsɛ! Mɛi ni Tsɛ lɛ baawo amɛhiɛ nyam lɛ baafata Kristo he kɛye nɔ yɛ Maŋtsɛyeli lɛ mli.\nAkɛni amanehulu ni Yesu baana, kɛ piŋmɔ ni ebaatsɔ mli dani ebaagbo lɛ yɛ ejwɛŋmɔŋ hewɔ lɛ, ewie akɛ: “Agbɛnɛ, mihao, ni mɛni makɛɛ? Ataa, heremɔ mi kɛjɛ ŋmɛlɛtswaa nɛɛ mli.” Kɛ̃lɛ, Yesu miisumɔ akɛ efee Nyɔŋmɔ suɔmɔnaa nii. No hewɔ lɛ ekɛfata he akɛ: “Kɛ̃lɛ, enɛ hewɔ miba ŋmɛlɛtswaa nɛɛ mli lɛ.” (Yohane 12:27) Yesu kpɛlɛɔ gbɛjianɔ ni Nyɔŋmɔ eto koni eyiŋtoo aba mli lɛ fɛɛ nɔ, ni nɔ ni fata enɛ he ji ehe ni ekɛbaashã afɔle kɛtsɔ gbele nɔ lɛ.\nMɛni hewɔ Yesu susu akɛ ebaaná agbamii yɛ agbami tso lɛ nɔ be mli ni agbamii awoo be shɛko lɛ?\nMɛni hewɔ esa jogbaŋŋ akɛ Yesu tsɛ mɛi ni hɔ̃ɔ nii yɛ sɔlemɔwe lɛ akɛ “ojotswalɔi” lɛ?\nMɛɛ gbɛ nɔ abaanyɛ akɛ Yesu ato ŋmaa kuli kome he? Ni te enuɔ amanehulu ni ebaana kɛ egbele lɛ he ehãa tɛŋŋ?